સગાઈમાં પીરસનારાને પડેલી તકલીફ જોઈને વડીલોએ લગ્નપ્રસંગે બૂફે જમણ રાખવાનું વિચાર્યું. પણ પીરસનારા કહે, ‘ના, ના, કેડ ભલે વળી જાય, અમે જાતે પીરસીશું.’ વડીલો પોરસાયા. જોયું? અમારા છોકરા પીરસવાનો આગ્રહ રાખી આપણી સંસ્કૃતિને જાળવે છે. શાબાશ જુવાનીયાઓ. જોયા ને મારા છોકરાના સંસ્કાર?’ પણ બાપને ક્યાં ખબર હતી કે આ બધું કમઠાણ પેલી બધી સ્વરૂપવાન યુવતીઓને આકર્ષવા માટે છે, જે સગાઈમાં બનીઠનીને આવેલી ! યુવાનોને એમ કે પીરસતા પીરસતા ક્યાંક મેળ પડી જાય તો કામ થઇ જાય. પણ બન્યું એવું કે સગાઈમાં ઝાઝો ભપકો કરનારાઓએ લગ્ન સાદાઈથી કરવાનું નક્કી કર્યું. ધામધૂમ કેન્સલ ને જુવાનીયાઓ લાલઘૂમ! વેવાઈએ મુઠિયું માંગ્યું તો પીરસનારો મુઠ્ઠી બતાવીને પીરસ્યા વિના જ આગળ નીકળી ગયો. દાળશાકમાં રસોઈયાની નજર ચૂકવી ઝાઝું મીઠું ઠપકારી દીધું! ‘કાં?’ તો કહે, ‘વેવાઈમાં મીઠું જ નથી. આવી ‘કોરેકોરી’ જાન લઈને થોડું અવાય?’